Folketing
2006-04-19

Nu kan spørgsmål om bestemte danskhedsopfattelser sagtens iklædes et spørgsmål af mere vidensmæssig karakter, vil jeg så påstå. Men i virkeligheden har jeg det næsten, som hr. Kamal Qureshi gav udtryk for lige før. Hvorfor har man ikke på et tidligere tidspunkt indledt en dialog med Folketingets partier om, hvad det kunne være, i stedet for at vi skal give sådan en carte blanche til integrationsministeren? Jeg må også sige, at hvis spørgsmålene får den karakter, som jeg frygter, så kan man jo med denne lov også forestille sig, at der, den dag der kommer et andet flertal i Folketinget, pludselig vil blive lavet et spørgsmål, der hedder: Er tolerance, mangfoldighed, etnisk ligestilling og religiøs ligestilling udpræget danske værdier? Og det vil blive et ja, man skal svare, med en radikal integrationsminister, tror jeg godt, jeg kan sige. Og sådan kan man blive ved med at forestille sig, hvad man skal blive spurgt om. Hvis det er om menneskerettighederne som en grundlæggende dansk værdi, så er jeg spændt på, hvordan folketingsmedlemmer fra i hvert fald Dansk Folkeparti vil reagere. Er problemet ikke, at vi bare giver carte blanche til ministeren? Og kan ministeren slet ikke se, at der er nogle problemer i det lovforslag, vi nu vedtager med på en gang bind for øjnene og skyklapper på? (Kort bemærkning).